Lleida continua difonent l'obra i la figura del músic i compositor lleidatà Enric Granados aquest 2017 en el marc de l'Any Granados amb un programa d'actes del qual destaquen la producció de l'òpera 'Goyescas', la més coneguda del repertori del músic i compositor lleidatà, que es representarà a la Llotja, i l'exposició 'Granados, de París a Goya', que es podrà visitar del 19 de gener al 30 d'abril al Museu de Lleida i que recollirà la vida i obra del músic, des dels anys de l'estudi a la capital francesa fins a les últimes composicions inspirades en Goya. A més, la programació d'aquest 2017 de l'Any Granados a Lleida inclou també concerts de cambra, familiars, una gimcana escolar, una ruta turística o un acte commemoratiu del naixement d'Enric Granados, entre altres propostes. L'alcalde de Lleida, Àngel Ros, ha aprofitat la presentació del programa d'actes d'enguany per destacar l'activitat i el llegat que s'ha generat entorn a l'Any Granados, que alhora "contribueixen a posicionar el panorama musical de Lleida". Àngel Ros ha remarcat que la difusió l'obra de Granados arreu "contribueix a posicionar el panorama musical de Lleida" i ha recordat algunes de les actuacions que s'han fet durant el 2016, com ara l'acte commemoratiu al Palau de la Generalitat, el concert a la Real Academia de Bellas Artes de San Fernando de Madrid, els concerts al Palau de la Música Catalana, a l'Auditori de Barcelona o al Liceu. Tot i això, l'Auditori Enric Granados de la capital del Segrià és l'equipament municipal que més obra ha programat del compositor. En aquest sentit Ros ha destacat la implicació de l'auditori lleidatà, així com del conjunt de professionals i entitats, no només de la ciutat, que han participat en l'Any Granados, "enriquint aquesta commemoració des de diversos àmbits".  Després de l'èxit de l'òpera 'Follet', l'alcalde de Lleida ha incidit en la producció de 'Goyescas', l'obra més coneguda del repertori del compositor lleidatà, per seguir celebrant els 100 anys de la seva mort –que es van commemorar al 2016- i els 150 del seu naixement -que es compliran aquest 2017-. La producció, que s'estrenarà a la Llotja de Lleida el 7 de maig, comptarà amb quatre solistes: la lleidatana Marta Infante (mezzosoprano), Àngel Òdena (baríton) -resident a Lleida-, Carme Solís (soprano) i Albert Montserrat (tenor). La interpretació va a càrrec del Cor Bruckner, dirigit per Julia Sesé, i de l'Orquestra Simfònica Julià Carbonell, mentre Llorenç Corbella està a la direcció d'escena. Igualment, destaca l'exposició 'Granados, de Paris a Goya', que recull la vida i obra del músic i que es farà del 19 de gener al 30 d'abril al Museu de Lleida, amb Joaquim Rabaseda com a comissari. L'alcalde de Lleida ha presentat el conjunt d'actes que s'han organitzat en el marc de l'Any Granados per aquest 2017 amb la tinent d'alcalde i regidora de l'àrea cultural, Montse Parra; el delegat del Govern a Lleida, Ramon Farré; la directora de l'Institut d'Estudis Ilerdencs, Montse Macià; el coordinador Any Granados, Pep Gorgori, i la directora de l'auditori lleidatà, Puri Terrado. Montse Parra ha apuntat el treball que s'està fent des de les institucions, les entitats i el conjunt de la ciutat per tirar endavant aquest projecte "comú" i ha ressaltat que l'objectiu és la difusió musical, la recerca i la generació de publicacions, i la parcel·la educativa. El delegat del Govern ha afirmat que Granados és una "figura nacional i universal que s'obre al món, en un projecte de ciutat i territori". La directora l'IEI ha assenyalat que l'Any Granados és una oportunitat per posar en valor aquest artista universal i per enriquir un llegat que perduri. També ha citat W.A. Clark, segons el qual no es pot entendre la música del país sense Granados. Per la seva banda, la directora de l'Auditori Municipal Enric Granados de Lleida ha explicat que la intenció és fer descobrir als músics i al públic el repertori musical de Granados, més enllà de les obres més emblemàtiques. Finalment, el coordinador de l'Any Granados ha incidit en el llegat que es deixa amb la commemoració, com ara publicacions, produccions musicals o enregistraments, i com tot plegat ajuda a aprofundir en el coneixement de l'artista lleidatà. Altres propostes de l'Any Granados 2017 L'Auditori Municipal Enric Granados acollirà dotze concerts del programa, amb dues actuacions de José Menor -pianista resident de l'auditori-, i el concert de la soprano Marta Infante. L'oferta pedagògica passarà, entre altres, per 'El Petit Piano', producció pròpia que es va estrenar en el marc de la Fira de Titelles 2016, i la cantata 'Follet a la cova del Diable', que implica més de 600 alumnes del conservatori i de diferents escoles de la ciutat, sent una adaptació per a públic familiar del 'Follet' (reestrenada a l'Auditori de Lleida el febrer del 2016). El 27 de juliol es farà un acte commemoratiu del naixement d'Enric Granados i cal destacar també la creació d'un premi Especial a la millor interpretació del repertori Granados dins de la primera edició del concurs Ricard Viñes Piano Kids and youth. Cal destacar també la Gimcana Granados, adreçada a l'alumnat de secundària per difondre els llocs principals de Lleida relacionats amb l'autor i altres músics contemporanis; o la Ruta Granados, promoguda per Turisme de Lleida, que farà un repàs de la vida i presència d'Enric Granados a Lleida, passant per la casa on va néixer, per l'església on el van batejar o per espais on va actuar, entre altres. A més, es compta amb els enregistraments de 'Goyescas. José Menor, piano', segell IBS Classical (obres del concert inaugural) i 'Granados. Alfons Enjuanes Trio', del segell l'Intèrpret Records. Altrament, també s'ha programat la conferència sobre 'El llegat pianístic d'Enric Granados a càrrec de Teresina Jordà' i també cal citar la publicació 'Àlbum Granados', a cura de Màrius Bernadó. Comissió Enric Granados La Comissió de l'Any Granados està presidida per l'Ajuntament de Lleida, Diputació de Lleida–IEI, Generalitat i pel consell familiar Granados. També en són membres l'Acadèmia Marshall, Acción Cultural Española, l'Ajuntament de Barcelona, Albert Guinovart, l'Auditori de Barcelona, l'Auditori Enric Granados de Lleida, la Biblioteca Nacional de Catalunya, el Conservatori i Escola Municipals de Música de Lleida, el Conservatori Professional i l'Escola de Música de Cervera, el Conservatori Superior del Liceu, el Cor de Cambra de l'Auditori Enric Granados, l'Editorial Boileau, l'escola de música i conservatori l'Intèrpret, l'Escola Superior de Música de Catalunya (Esmuc), la Fundació Pau Casals, el Gran Teatre del Liceu, els grups municipals de la Paeria, l'Institut Ramon Llull, les Joventuts musicals de Catalunya, el Museu de la Música de Barcelona, l'Orfeó Lleidatà, l'Orquestra Simfònica Julià Carbonell de les Terres de Lleida, el Palau de la Música Catalana-Orfeó Català, Tritó Edicions, la Universitat de Lleida i Pep Gorgori, que n'és el coordinador.

Summary: Lleida continua internacionalitzat la figura d'Enric Granados al 2017 amb la producció de 'Goyescas' i una exposició


La dramaturga Marta Buchaca ha guanyat el premi de teatre Frederic Roda amb l'obra 'Rita', segons ha donat a conèixer aquest dijous al vespre la Diputació de Barcelona. Aquesta administració organitza el premi juntament amb l'Agrupació Dramàtica de Barcelona (ADB). El guardó està dotat amb 8.000 euros i l'edició del text. El diputat de Cultura de la Diputació de Barcelona, Joan Carles Garcia Cañizares, ha destacat l'estil àgil i actual del text de l'obra. "Un llenguatge entenedor que arriba al públic. Una obra senzilla que a través del teatre ens ajuda a comprendre les diferents realitats del dia a dia", ha afegit. L'obra de Buchaca s'ha imposat a les altres cinc finalistes que competien contra ella. Creat l'any 2014 per l'ADB, l'Institut del Teatre de la Diputació de Barcelona i el suport d'Òmnium Cultural, el Premi Frederic Roda va néixer el 2014 per reconèixer textos dramàtics inèdits escrits en català en el marc de la Nit de Santa Llúcia. Des de l'any passat el premi ha rebut un nou impuls a través de la Diputació de Barcelona i la implicació dels teatres municipals de la província de Barcelona. El guanyador de l'edició 2018 va ser el dramaturg Carles Batlle amb l'obra 'Lamarr: natura morta', que serà representada al TNC el maig vinent, dirigida per Sergi Belbel.

Summary: Marta Buchaca guanya el premi de teatre Frederic Roda amb l'obra 'Rita'


El líder d'Esquerra Republicana a l'Ajuntament de Barcelona, Alfred Bosch, ha presentat aquest matí la pàgina web 'lloguers.barcelona', on pretén recollir testimonis, analitzar les principals xifres sobre els lloguers a la ciutat i comparar-ho amb "les promeses que Barcelona en Comú va fer abans de les eleccions" i la gestió de l'alcaldessa, Ada Colau. El web, que s'actualitzarà de forma periòdica, analitza xifres com l'increment del preu del metre quadrat de lloguer a la ciutat, el cost mitjà dels pisos o els habitatges protegits iniciats i acabats. En aquest sentit, ERC ha remarcat que "les dades assenyalen que el preu mitjà del metre de lloguer a Barcelona ha passat d'11'9 a 15'3 euros durant el mandat d'Ada Colau, la qual cosa significa un increment d'un 28'5% en dos anys".  Bosch ha comentat aquesta dada i també ha destacat que la construcció d'habitatges protegits el 2009 era de 1919 habitatges iniciats, i el primer semestre de l'any passat només se'n van tirar endavant 93. "I si observem la xifra d'habitatges finalitzats, passem d'una mitjana de 665 pisos/any a 133 la primera meitat del 2016. En relació a això, Ada Colau havia promès en campanya electoral construir 8.000 pisos socials durant aquest mandat", diuen els republicans.   La pàgina web també incideix en l'impacte que han tingut els pisos turístics il·legals a Barcelona, i compara l'increment de pisos a AirBNB i l'evolució en el número de lloguers i compraventes a la ciutat. Alfred Bosch, ha assenyalat que "les dades de la pàgina web demostren que la realitat dista molt de les promeses que ha fet el govern Colau en relació a l'habitatge" i que les xifres "disten molt de la percepció que es té, quan es pensa que s'està abordant el tema de forma decidida". "Colau està liderant un mandat que està registrant els lloguers més elevats de la història de la ciutat", ha alertat.  Per últim, la pàgina web també té com a objectiu localitzar en un mapa tots aquells casos de gent que ha hagut de marxar de casa seva o s'està plantejant fer-ho per la impossibilitat de fer front al lloguer. D'aquesta manera, els republicans volen tenir una fotografia de l'impacte que té en la vida de la gent l'augment dels lloguers a la ciutat de Barcelona.

Summary: ERC presenta un web per analitzar la situació de l'habitatge a Barcelona


El grup parlamentari d’ERC ha demanat al Parlament trobar solucions “amb rigor i honestedat” per tal de “protegir” tant la majoria parlamentària sobiranista com “els drets polítics” dels líders independentistes presos i a l’“exili”. La portaveu republicana a la cambra, Anna Caula, ha reconegut al ple d’aquest dimecres que “no els agrada” ni estan “gens còmodes” amb jornades com la viscuda dijous passat al ple del Parlament, on es va visibilitzar el desacord entre Junts x Cat i ERC respecte la situació dels polítics suspesos pel jutge del Suprem Pablo Llarena. D’altra banda, Caula ha indicat que l’esperit de les propostes de resolució del seu partit al debat de política general suposa “una defensa aferrissada de la democràcia parlamentaria com una àgora per confrontar idees sense coaccions ni  imposicions, i un compromís permanent amb l’autodeterminació”. Anna Caula ha exposat al Parlament que ERC ha presentat uns propostes de resolució al debat de política general “en positiu”, i fetes “per continuar construint i teixint grans consensos al voltant de la república catalana, per fer avançar el país i enfortir la defensa dels drets civils i polítics i llibertats democràtiques bàsiques”.  La portaveu d’ERC al Parlament ha destacat que entenen la política com “la via per fer una societat millor per a tothom, des del republicanisme, governant per a tothom, des de l’honestedat i la vocació de servei. Un Govern del poble i per al poble”. “Per això volem la independència, la república és l’eina per aconseguir una societat més justa, que és el nostre objectiu des de fa 87 anys”, ha defensat.  Caula ha repassat les principals propostes de resolució que la seva formació ha presentat per a la seva votació al ple, fent èmfasi en les “polítiques socials” sense deslligar-les de la “lluita per les llibertats nacionals”. “Les nostres propostes de resolució parlen de millorar socialment, de tot allò que ha de fer que ens sentim més a prop les institucions. I de democràcia, de defensa dels drets i les llibertats davant la repressió, i també d’autodeterminació”, ha insistit la diputada.  En el resum de les seves propostes de resolució, Caula ha citat el text que advoca pel  manteniment del sistema de protecció social “que vetlli per una societat cohesionada”, la proposta per reforçar el sistema de salut pública i “donar resposta a les desigualtats territorials i de gènere”, una que defensa el model d’escola catalana i aposta perquè la Generalitat recuperi “la responsabilitat” amb l’etapa educativa dels 0 als 3 anys, o una altra per “protegir el món rural” potenciant el repoblament rural.

Summary: ERC demana “rigor i honestedat” per protegir les majories i els drets dels polítics presos i a l’“exili”


La Protectora d’Animals i Plantes del Garraf, a Cubelles (Garraf), ha denunciat l’Ajuntament del municipi davant la fiscalia, acusant-lo de presumptes delictes de corrupció urbanística i prevaricació. L’entitat, responsable de la gossera del poble, assegura que el consistori vol tancar les seves instal•lacions per afavorir el desenvolupament urbanístic dels terrenys del costat. La parcel•la fronterera amb la gossera era propietat de la família d’un ex alcalde, i la protectora assegura que la va vendre a una promotora immobiliària. L’entitat acusa el govern d’actuar com una “trama” i diu que hi ha la intenció “d’eliminar” la feina de la gossera. El consistori, al seu torn, sempre ha defensat que l’espai ha de tancar perquè no té llicència d’activitat i ha negat cap motivació urbanística. Segons la Protectora d’Animals i Plantes, l’Ajuntament estaria actuant en connivència amb l’ex alcalde Lluís Pineda per facilitar la construcció d’habitatges al costat de les instal•lacions de la gossera. L’entitat relata que Pineda va presentar una queixa vers la protectora l’any 2004 advertint que l’activitat no tenia permís, mentre que l’any següent la seva família hauria formalitzat la venda dels seus terrenys a una constructora.  Alhora, la protectora considera rellevant el fet que l’actual regidor de Medi Ambient és familiar de l’ex alcalde. “Sembla una trama”, afirma a l’ACN Álex José, portaveu de l’entitat, que assegura que se senten com “una mosca negra que els impedeix tirar endavant el seu projecte urbanístic”.  En paral•lel, José també rebat els arguments de l’Ajuntament, que els demana tancar l’espai per falta de llicència. Sobre aquesta qüestió, assegura que l’activitat de la gossera no necessita una llicència especial perquè així ho va resoldre la Generalitat l’any 2000, quan els va concedir la denominació de nucli zoològic.  Des del govern, fa deu anys que qüestionen les condicions de salubritat de l’espai, i el regidor de Medi Ambient, Josep Maria Hugué, recordava fa poques setmanes que l’entitat mai ha seguit els requisits mínims per adequar el recinte i procedir a demanar la llicència de forma correcta. Abans d’elevar la denuncia a la fiscalia, la protectora ja havia acusat el govern de tenir interessos urbanístics rere el tancament de l’espai. El mateix regidor va negar-ho en rodó.  Pendents del desallotjament La denúncia davant la Fiscalia arriba quan ja s’ha esgotat el termini que l’Ajuntament va donar a la protectora per abandonar les instal•lacions. L’ordre era en compliment d’una sentència del 2015, la qual tancava el periple judicial iniciat el 2004 amb la queixa de l’ex alcalde.  Segons va detallar el govern municipal, un cop acabat el termini per tancar l’espai, els tècnics municipals poden presentar-se en qualsevol moment a certificar si la gossera segueix activa. Si la protectora no ha marxat per iniciativa pròpia, s’iniciaran els tràmits judicials per executar el desallotjament i reubicar la cinquantena d’animals que hi ha a les instal•lacions.

Summary: La protectora d’animals de Cubelles denuncia l’Ajuntament a la Fiscalia per corrupció urbanística i prevaricació


L'alcalde de Lleida, Àngel Ros, ha rebut aquest dijous a dos quarts de tres de la matinada la notificació amb el decret per donar suport al referèndum de l'1-O i comprometre's a compliré les previsions de la Llei del referèndum. Segons fonts properes a alcaldia, Ros ha enviat aquesta notificació a secretaria general de l'Ajuntament on els serveis jurídics l'estudiaran i posteriorment decidirà si la signa o no. Àngel Ros ja ha manifestat en reiterades ocasions que no donaria suport al referèndum si aquest no era legal dins el marc espanyol per la qual cosa nega la possibilitat de cedir locals municipals per a les votacions. En aquest sentit i a través de les xarxes socials, Ros ha assenyalat que  avui ''tot continua igual malgrat perdre qualitat democràtica després que ahir es vulnerés'' afegint les etiquetes #Estatut #Lleis i #Reglaments. Ros ha qualificat la sessió d'ahir dimecres al Parlament ''d'especial'' i que no va representar el ''millor del parlamentarisme del país''. En aquest sentit, esperarà l'informe jurídic sobre la carta enviada pel Govern. Ros ha recordat que en els processos electorals habituals a Lleida hi ha 41 locals per votar dels quals 10 són municipals.

Summary: Ros envia als serveis jurídics de la Paeria el decret per donar suport al referèndum de l'1-O


Concreta que els treballadors per compte propi podran seguir prestant serveis no suspesos en el primer decret  ACN Madrid .-El Butlletí Oficial de l’Estat (BOE) aclareix en una publicació extraordinària d’aquest dilluns que els autònoms podran continuar treballant malgrat les noves restriccions imposades en el marc de l’estat d’alarma aquest diluns. El document concreta que els treballadors per compte pròpi no poden acollir-se al permís retribuït ni recuperar les hores més endavant com sí que poden els treballadors per compte d'altri. Per contra, podran continuar prestant les activitats que no es van suspendre en el primer decret del 14 de març, que es van ordenar les primeres restriccions.  Entre les que es van suspendre el 14 de març, hi ha l’obertura d’espais d’oci i recreatives, culturals, esportives, d’hostaleria, espectacles públics, museus, arxius, biblioteques, perruqueries o el comerç minorista a excepció dels establiments d’aliments productes farmacèutics, sanitaris i de primers necessitat.

Summary: El BOE aclareix que els autònoms podran continuar treballant malgrat les noves restriccions de l’estat d’alarma


Les entitats Societat Civil Catalana i Abogados Catalanes por la Constitución han presentat un escrit al Tribunal de Comptes on denuncien l’expresident de la Generalitat Carles Puigdemont, l’exvicepresident Oriol Junqueras i els 12 consellers del seu govern per l’organització del referèndum de l’1-O. Els assenyalen com a responsables d’una despesa de gairebé dos milions d’euros (que segons afirmen podrien arribar a ser 80 milions) de l'erari públic per fer efectiu el referèndum. És una estratègia calcada a la que van seguir per aconseguir la condemna a Artur Mas, Joana Ortega i Irene Rigau per l'organització del 9-N, que han de pagar prop de 5 milions d'euros de la seva butxaca o amb els seus béns.

Summary: Societat Civil Catalana denuncia Puigdemont, Junqueras i 12 exconsellers al Tribunal de Comptes per l’1-O


El fiscal general de l’Estat, José Manuel Maza, es nega a donar-ne explicacions perquè és “un assumpte que està en curs” ACN Barcelona.-La Fiscalia de l’Audiència Nacional ha requerit tota la informació a les empreses tecnològiques, consultores i de ciberseguretat contractades per a la Generalitat per bastir uns serveis d’intel·ligència i l’Agència Tributària per a la secessió, segons ha informat ‘El País’. En aquest sentit, la Guàrdia Civil es va personar divendres passat a les seus de Barcelona i Madrid d’una vintena d’empreses per requerir aquestes dades i ara les companyies tenen vuit dies per facilitar-les sota l’amenaça d’incórrer en delictes de desobediència i malversació de fons públics si no ho fan. Per la seva banda, el fiscal general de l’Estat, José Manuel Maza, s’ha negat a donar més detalls sobre la investigació amb l’argument que les diligències estan en curs però ha deixat clar que l’”únic objectiu” de la Fiscalia és que es compleixin les lleis. Maza sosté que aquesta investigació és “matèria reservada” i que es tracta d’un “assumpte en curs” del qual no en pot donar “més explicacions”. Segons el diari, el fiscal en cap de l’Audiència Nacional, Javier Zaragoza, va començar l’1 de març del 2016 dues investigacions sobre la posada en marxa d’uns serveis d’intel·ligència i d’una Agència Tributària -i que ara Maza l'ha prorrogat- amb l’objectiu d’investigar si s’estan cometen possibles delictes de sedició, malversació i desobediència. D’altra banda, des del passat 8 de març la Fiscalia de l’Audiència Nacional va iniciar la investigació sobre les empreses tecnològiques.  El requeriment d’informació dels agents que es van personar a les seus de les empreses el divendres passats està dirigit, segons ‘El País’, als administradors únics, presidents, directors generals o apoderats i els insta a identificar cadascuna de les persones de les seva companyia involucrades en cada fases dels projectes així com el responsable de la Generalitat que supervisa els treballs. També, es demana identificar cada una de les persones que treballen en els projectes i si ho fan a la seu de l’empresa o bé de la Generalitat. A més, per quantificar una possible malversació de fons públics, la Fiscalia reclama a les empreses que concretin els costos inicials, finals i d’engegada d’aplicacions informàtiques o informes de consultoria, entre d’altres aspectes, com per exemple si els treballadors de les empreses van haver de signar un contracte de confidencialitat i les contrasenyes de les aplicacions informàtiques aportades. A banda, la Fiscalia també requereix informació “sobre qualsevol altre contracte del qual no en tinguem coneixement i que pugui ser utilitzat per la desenvolupament del qualsevol de les estructures d’Estat” o que puguin ser d’interès per a la investigació. Així mateix, els pregunta si després de rebre l’encàrrec es va comunicar a la Generalitat que la seva creació podia estar prohibida per admissió a tràmit o sentències del Tribunal Constitucional.

Summary: La Fiscalia demana informació a les empreses contractades per crear les “estructures d’Estat”, segons ‘El País’


El Museu de Maricel de Sitges se submergeix a partir d’aquest dijous en un món de dibuixos dels segles XIX i XX mai vist abans a Catalunya. ‘Del Modernisme a les Avantguardes. Dibuixos de les col•leccions Mapfre’ reuneix 47 obres de Marià Fortuny, Auguste Rodin, Pablo Picasso, Salvador Dalí i Joan Miró, entre altres. Ofereixen un recorregut per la història de l’art entre els anys 1860 i 1960, amb el qual es vol demostrar la “genialitat” que amaga la tècnica sobre paper, segons ha destacat el comissari de la mostra, Ignasi Domènech. “L’exposició ens demostra que el dibuix té una raó de ser per si mateix, trencant la idea que té el gran públic, que el veu com un element preparatori per a una obra posterior”, ha afegit Domènech. La mostra es podrà visitar fins el 23 de juny.

Summary: La “genialitat” dels dibuixos dels segles XIX i XX arriba al Museu de Maricel


La presidenta del grup dels comuns al Parlament, Jéssica Albiach, ha retret a la líder de Cs a Catalunya, Lorena Roldán, que no vulgui eleccions a Catalunya. "Fa dos dies insultàveu la presidència de la Generalitat i ara dieu que no voleu eleccions. Un govern fracturat, una reconstrucció necessària, però vosaltres descaradament mirant enquestes i posant els vostres interessos per davant", ha afirmat a través del seu compte de Twitter. Aquest dilluns, en una entrevista a 'Catalunya Ràdio', Roldán ha dit que ara mateix unes eleccions no ajudarien en res" i que no és moment de posar-se amb la "calculadora electoral".

Summary: Albiach retreu a Roldán que no vulgui eleccions perquè "està mirant les enquestes"


Tornarà a fer d'advocat un cop acabi la seva etapa al capdavant del partit ACN Barcelona.-El coordinador nacional d'ICV, Joan Herrera, deixarà d'encapçalar el partit en la propera assemblea dels ecosocialistes, prevista per a la primavera del 2016. En una entrevista a RAC-1, Herrera ha explicat que, un cop ha renunciat a encapçalar la llista d'ICV a les eleccions espanyoles, el "més raonable" és que abandoni també les seves responsabilitats a l'executiva. "El raonable és que obrim una nova etapa a la primavera", ha opinat. Continuarà codirigint el partit fins aleshores. Un cop deixi les seves funcions, Herrera tornarà a fer d'advocat i continuarà "fent política" encara que no sigui des d'un càrrec institucional. Segons ell, la seva "responsabilitat" i la de Dolors Camats és dirigir el partit fins a l'assemblea, moment en el qual la formació haurà d'escollir un nou lideratge. Herrera tornarà a la seva professió d'advocat  i continuarà "fent política", tot i que sense ocupar un càrrec institucional, com ha fet els darrers 11 anys al Parlament i al Congrés dels Diputats. Precisament ha renunciat a tornar a la cambra baixa espanyola per convicció "vital, política i personal" i no opta a encapçalar la llista d'ICV a les eleccions del proper 20 de desembre.  El coordinador nacional ecosocialista ha reconegut que "molts" militants del partit li han demanat que fes un pas endavant per encapçalar la candidatura a les eleccions espanyoles. La seva decisió, però, ha estat la contrària després d'una reflexió que afirma que s'ha allargat des de l'estiu. "Un amic em deia que el cos m'ho demanava, però no el cap i crec que és així", ha explicat. Herrera està convençut que es pot fer política fora dels càrrecs institucionals –com seguirà fent- i "té ganes" de fer altres coses, entre les quals disposar de més temps per passar amb el seu fill i la seva família.  Pel que fa a les eleccions del proper mes de desembre, Herrera pronostica que la coalició d'esquerres en la que s'inclourà ICV obtindrà millors resultats dels que va obtenir en les eleccions catalanes, on la lògica plebiscitària els va "perjudicar". Sobre l'aliança amb Podem també ha explicat que, a dos mesos vista de les generals no es podia fer "un gir de 180 graus" en la política d'aliances, després que s'hagi seguit una estratègia similar tant en les eleccions municipals del maig com en les catalanes del setembre. L'assemblea dels ecosocialistes serà la que decidirà el camí a seguir pel partit. Per últim, el líder ecosocialista ha reconegut que el secretari general de Podem, Pablo Iglesias, no va estar encertat durant els primers dies de la campanya electoral del 27-S, però ha lamentat que, a partir d'aleshores, "alguns" volguessin construir un clixé sobre ell i Catalunya Sí Que Es Pot i "no es volgués escoltar el discurs nacionalment impecable" que el número 1 de Podem va fer la darrera setmana de campanya o ha continuat fent, per exemple, en la recent reunió que ha mantingut amb el president espanyol, Mariano Rajoy. Herrera també creu que es va voler fer creure que ICV estava "absent" en la passada campanya electoral, quan ell va participar en tots els mítings en els que va participar Iglesias, tot i que la seva veu pràcticament no es va poder escoltar a través dels mitjans de comunicació.

Summary: Herrera deixarà la coordinació nacional d'ICV en la propera assemblea del partit


Els veïns del barri dels Merinals de Sabadell han participat en una compareixença al Parlament per demanar al Govern "justícia" i que intervingui per evitar que es produeixi "una desgràcia" com la que va tenir lloc al Turó de la Peira l'any 1990 quan es fa esfondrar un bloc de pisos amb aluminosi. En una roda de premsa conjunta amb Catalunya en Comú Podem, el portaveu dels afectats, Joan García, ha explicat que 150 pisos del sector presenten "oxidació, carbonatació i aluminosi", segons un informe d'un arquitecte extern. Els veïns demanen que aquestes viviendes s'incloguin en el pla d'enderrocament i trasllat dels habitants que va acordar-se l'any 1992 i que afecta 600 famílies. "En aquell moment Adigsa va determinar que els nostres pisos no patien problemes estructurals", ha relatat el portaveu que ha afirmat que la situació actual ha canviat i que ja s'han hagut d'aputalar diversos habitatges. El grup de Catalunya en Comú Podem presentarà una resolució al Parlament per instar l'executiu català a "donar resposta urgent" a aquesta problemàtica. El barri dels Merinals de Sabadell es va construir l'any 1956 i va formar part del programa impulsat pel ministeri de la Vivenda de l'època per edificar habitatges públics per famílies amb pocs recursos. En concret es van aixecar 125 edificis amb 1.467 pisos i 48 locals.   A principis dels anys 90 l'empresa pública Adigsa va emetre diversos informes que revelaven que part dels habitatges del sector patien problemes estructurals com aluminosi. Finalment l'any 1996 els veïns van arribar a un acord amb l'Agència de l'Habitage de Catalunya per enderrocar 600 immobles del barri i rehabilitar-ne prop de 150. "Es va dir que aquest procés duraria un màxim de 10 anys però avui en dia encara no ha finalitzat", comenta el portaveu dels veïns, Joan Garcia, que demana que es revisi el pla perquè també es tirin a terra els 150 pisos que en aquell moment es va decidir rehabilitar.  Garcia alerta que la situació ha canviat amb el pas dels anys i que molts d'aquests immobles han començat a presentar esquerdes i problemes greus. "Un informe d'un arquitecte extern que hem contractat ha confirmat que els pisos pateixen carbonatació, oxidació i també aluminosi", ha detallat el representant dels afectats que afirma que ja han hagut d'apuntalar tres d'aquestes viviendes per evitar un esfondrament.  "Vivim amb aquesta por", assegura Garcia que adverteix que aquests habitatges "tenien vicis ocults que venien d'origen" i que "l'aluminosi, la carbonatació o la oxidació no apareixen de forma espontània". Per tot plegat exigeix al Govern que el projecte d'enderrocament s'ampliï a aquests pisos perquè es tracta de blocs que "no tenen rehabilitació possible" perquè tenen "patologies estructurals greus". "Exigim justícia i responsabilitat a l'Agència de l'Habitatge perquè la desgràcia que va haver al Turó de la Peira va ser un accident però després dels nostres informes tècnics de les nostres demandes d'ajuda si passa alguna cosa a Merinals seria una negligència i homicidi imprudent", alerta.  Garcia ha aprofitat la seva intervenció per agrair a l'actual govern de Sabadell i al ple municipal que hagi fet costat els veïns. De fet, diversos regidors municipals van acompanyar dijous una setantena de veïns que va concentrar-se a les portes de l'Agència de l'Habitatge de Catalunya al carrer Diputació. La protesta es va organitzar després l'ens públic ajornés una trobada que estava prevista amb els afectats sense fixar una nova data. Finalment diversos responsables de l'Agència va atendre una delegació dels manifestants i tots plegats van acordar que es reunirien el 5 de setembre en una trobada en què també hi prendrà part el conseller de Territori i Sostenibilitat, Damià Calvet.

Summary: Veïns dels Merinals de Sabadell demanen al Govern que intervingui en 150 pisos amb aluminosi "per evitar una desgràcia"


Sota el títol de 'La Granja Animal', gairebé una seixantena de joves d'Igualada d'entre 11 i 17 anys han adaptat al gènere del musical la cèlebre novel·la de George Orwell, 'La rebel·lió dels animals'. Els joves tenen tan sols vuit dies per muntar l'espectacle, que es representarà davant del públic en diferents funcions aquest cap de setmana al recinte de L'Escorxador. L'actor igualadí Pep Farrés és l'encarregat de la direcció escènica del muntatge i també de l'adaptació del text. Farrés ha explicat que a partir de diferents tallers els joves s'encarreguen de construir tot l'espectacle: des de l'escenografia i les coreografies, fins al vestuari i la part teatral. Per ell, el secret de muntar un musical en només vuit dies és "molta intensitat i gestió de l'energia" i ho ha comparat amb el nom de l'entitat que organitza l'activitat, l'Olla Expressa: "és com una olla exprés on vas introduint ingredients i la mantens tapada fins que l'últim dia l'obres i s'ha muntat tot de manera ràpida i intensa".

Summary: Una seixantena d'adolescents d'Igualada converteixen la novel·la de George Orwell 'La rebel·lió dels animals' en musical


ERC ha recordat aquest dilluns als 'comuns' que la independència és l'única manera d'exercir les sobiranies que volen assolir. Quan falten deu dies per a la celebració de la cimera convocada pel president Puigdemont perquè partits polítics i agents socials debatin sobre el procés, el portaveu d'Esquerra, Sergi Sabrià, ha demanat a formacions com Catalunya Sí que Es Pot o En Comú Podem que reflexionin i tinguin una posició clara sobre la independència de Catalunya. "Mentre no la tinguin, el que fan al final és defensar l''statu quo' i, per tant, que res que canviï", ha afegit el portaveu republicà. Sabrià també s'ha pronunciat sobre la imputació de la presidenta del Parlament, Carme Forcadell, qui divendres declara al TSJC. "És inacceptable i no és un cas aïllat", ha apuntat. "És un cas general que demostra com és de 'demofòbic' l'Estat", ha afegit. "L'estat espanyol porta gent al jutjat per posar urnes o per permetre debats en seu parlamentària", ha denunciat Sabrià, qui ha afegit en relació amb Forcadell que "atacant-la a ella, s'ataca a la sobirania del poble de Catalunya i es posen en perill les garanties democràtiques més elementals".  Per això, ha demanat la mobilització, no només dels independentistes, sinó també dels "demòcrates" en general per tal que expressin el seu suport a la presidenta del Parlament i participin en les concentracions convocades per dijous als ajuntaments, i divendres davant la seu del Tribunal Superior de Justícia de Catalunya (TSJC). Expectatives de la cimera del 23-D i els 'comuns' Amb un "tota la confiança, però també tota la temença", s'ha pronunciat el portaveu d'ERC sobre la presència dels 'comuns' a la cimera sobre el procés convocada per el president Puigdemont i prevista el 23 de desembre. Una trobada que veu com una "oportunitat" de "sumar i reforçar el que és la majoria". S'ha referit al manifest fundacional de la confluència d'esquerres  que ha avançat 'El Periódico' aquest dilluns i que contempla des d'En Comú Podem reivindicar el dret a decidir no només del futur polític de Catalunya sinó també en d'altres àmbits com l'econòmic, el social o el mediambiental. "Tampoc és sobirà un país partit per la desigualtat i travessat per la pobresa, l'atur i la precarietat", apunta el document. Sabrià ha respost que  "mentre (els 'comuns') parlen de sobiranies, al país li tomben la llei de pobresa energètica o la d'igualtat". "Aquesta és la demostració més pràctica que sense la independència no hi ha sobiranies per exercir", ha afegit, demanant que reflexionin i es pronunciïn sobre la independència, ja que el que fan mentrestant "és defensar l''statu quo' i, per tant, que res que canviï", ha conclòs.

Summary: ERC considera que mentre els 'comuns' no es pronunciïn sobre la independència seguiran defensant 'l'statu quo'


Un accident amb tres camions implicats que ha tingut lloc cap a dos quarts de sis de la tarda ha causat almenys un ferit crític i ha obligat a tallar dos carrils de l'autopista AP-7 al quilòmetre 152,5, en terme municipal de Sant Cugat del Vallès (Vallès Occidental). El ferit crític ha estat traslladat a l'Hospital parc Taulí, segons informa el Servei Català de Trànsit (SCT) citant el Sistema d'Emergències Mèdiques (SEM). Cap a dos quarts de set de la tarda quedava encara un carril tallat a causa de l'accident amb 7,5 quilòmetres de congestió entre el Papiol (Baix Llobregat) i Sant Cugat.

Summary: Un accident amb tres camions causa un ferit crític i obliga a tallar dos carrils de l'AP-7 a Sant Cugat del Vallès


El vicepresident primer de la Mesa del Parlament, Lluís Guinó, ha explicat que dins dels articles del nou reglament del Parlament que no han estat suspesos cautelarment pel Tribunal Constitucional (TC) hi ha "alternatives" perquè es pugui aprovar la llei del referèndum. En una entrevista a la SER aquest dimarts al matí, el dirigent de JxSí ha afegit que el grup parlamentari majoritari i la CUP "buscaran altres vies" per tal de donar llum verda a la norma que ha de donar cobertura legal a l'1-O, l'endemà que l'hagin registrat al Parlament. D'altra banda, el portaveu adjunt de JxSí, Roger Torrent, ha insistit en una altra entrevista a Rac1 que la reforma del reglament és legal, i ha lamentat que el TC "jutgi intencions". Guinó ha dit que el que s'està fent ara és "llegir a fons" la decisió del TC i revisar els fonaments jurídics per decidir els següents moviments. Així mateix, el també alcalde de Besalú ha criticat que s'està "davant d'una qüestió jurídica quan en el fos es tracta d'un afer polític". Guinó ha apuntat que ara hi ha 15 dies per presentar recurs a la suspensió cautelar de la reforma del reglament, i ha avançat que aquest recurs es fonamentarà amb "jurisprudència pròpia" del tribunal. "Des de la nostra perspectiva el Constitucional es contradiu amb el que deia fa un any sobre el recurs de la reforma del propi TC", ha argumentat. Al seu torn, Torrent s'ha mostrat convençut que "segur" que hi haurà temps per aprovar la llei del referèndum, convocar-lo i fer campanya "perquè totes les opcions s'expliquin. Així mateix, el portaveu adjunt de JxSí ha insistit que el procediment de lectura única és només "una opció més" per aprovar la llei de l'1-O. "El reglament no queda anul·lat en la seva totalitat, hi ha altres vies per aprovar les lleis que vulguin els grups parlamentaris, i que s'exploraran a partir de l'anul·lació del TC", ha subratllat Torrent.

Summary: Guinó diu que JxSí i la CUP buscaran "una altra via" dins del reglament per aprovar la llei del referèndum


La columna de les Marxes per la Llibertat que ha arrencat aquest dimecres a Berga ha arribat a Manresa poc després de les 7 de la tarda. Després de recórrer el centre de la capital del Bages, tot fent una aturada a la plaça de Sant Domènec, ha seguit fins al pavelló del Vell Congost, on els participants faran nit. Segons fonts municipals, unes 15.000 persones han seguit el recorregut entre participants i públic al llarg de la ciutat. Entre els diferents trams, l'organització calcula que aquest dimecres hi han participat unes 8.000 persones.

Summary: La columna de les Marxes per la Llibertat de Berga arriba a Manresa davant d'una gran expectació


El govern espanyol comença a admetre públicament que el disseny tècnic del projecte Castor estava plagat, com a mínim, de greus errors que van acabar desembocant en l'onada sísmica de més d'un miler de terratrèmols i el seu tancament. "Un projecte massa gran, massa car i que, a sobre, tenia un error de disseny tan greu que va provocar tots els problemes que va provocar", ha assegurat al ple del Congrés dels Diputats aquest dimecres al matí el ministre d'Energia, Álvaro Nadal. Fins aquests moments, la versió oficial s'aferrava a la interpretació de l'estudi encarregat al Massachusetts Institute of Technology (MIT) i la Universitat de Harvard  segons la qual la injecció de gas era la causant dels sismes a partir de setembre de 2013 però, al mateix temps, no es podia responsabilitzar l'empresa promotora, Escal UGS, perquè  amb la tecnologia i els coneixements d'aquell moment no podia preveure les conseqüències. Tot i que el ministre no ha donat detalls sobre aquest "error de disseny", la seva menció per primer cop capgira aquesta justificació. Nadal ha efectuat aquesta afirmació quan responia la pregunta plantejada pel diputat tarragoní d'ERC, Jordi Salvador, sobre el calendari i els estudis previstos per procedir al desmantellament de les instal·lacions del projecte Castor. Després de tornar a carregar les culpes de la seva materialització a l'anterior govern del PSOE, una estratègia habitual del ministre i del govern del PP quan es refereixen públicament a la qüestió, ha intentat reforçar els seus arguments amb les també ja conegudes referències a l'excessiu cost i dimensions. Aquest cop, però, ha afegit també l'argument, per primera vegada, d'un "error de disseny tan greu" com a causant dels terratrèmols que va portar al tancament de les instal·lacions. Nadal no ha donat cap més detall. No es tracta d'una qüestió en absolut trivial en el context del debat suscitat pel pagament de la indemnització multimilionària per unes instal·lacions que, segons Nadal, mai més es podran posar en funcionament. Sobre el paper, el reial decret d'octubre de 2014 que aprovava indemnitzar amb 1.350 milions d'euros l'empresa controlada per Florentino Pérez, anul·lat ara en part pel Tribunal Constitucional (TC), preveia que el govern espanyol es reservava el dret, al llarg dels deu anys següents, a reclamar responsabilitats a la concessionària  pels "eventuals vicis o defectes" que poguessin presentar les instal·lacions. Així queda recollit a l'article 2.2 de l'esmentat decret, que no ha resultat afectat per la declaració d'inconstitucionalitat de l'alt tribunal.  L'exigència de responsabilitats  a l'exconcessionària ve ja de lluny i, de moment, no ha trobat ressò governamental: ha estat un dels arguments centrals de la lluita oberta per la Plataforma Ciutadana en Defensa de les Terres del Sénia, del Síndic de Greuges i apareixia també en el recurs presentat per la Generalitat, el Parlament i el PSOE davant del TC. Els informes oficials previs de l'Institut Geològic i Miner (IGME) ja revelaven que els promotors, possiblement a partir d'una concepció errònia del magatzem, no haurien deixat marge de seguretat i haurien incomplert el codi de bones pràctiques a l'hora d'injectar gas al magatzem. Més enllà de les seves interpretacions finals, l'informe del MIT i Harvard apuntava també que els paràmetres sobre els quals es va basar el disseny geològic del projecte no coincidien amb les seves models, especialment pel que fa a la porositat, la capacitat d'emmagatzemament del jaciment, que Escal UGS estimava entre els 16 i el 25%, mentre que l'informe nord-americà el limita a un màxim del 5,5%.  Però tot i que l'episodi sísmic és encara objecte d'una investigació al jutjat de Vinaròs, les implicacions tècniques i geològiques en l'origen del fiasco semblen lluny encara de centra l'atenció judicial del cas. En aquest sentit, un informe del Síndic de Greuges, que compta amb l'aval de col·legis professionals catalans com el de geòlegs, reclama a les autoritat –tant judicials, administratives com europees- que s'efectuï una auditoria tècnica completa del projecte per determinar si les bases sobre les quals l'empresa de Florentino Pérez va executar el Castor tenien fonament científic o es basaven, essencialment, en especulacions infundades.  Ni estudis, ni calendari per al desmantellament El ministre, d'altra banda, ha tornat a donar allargues a la demanda de desmantellament immediat de les instal·lacions del Castor, després de la proposició no de llei aprovada fa una setmana per àmplia majoria a la Comissió d'Energia del Congrés amb l'abstenció del PP que instava el govern espanyol a actuar en aquest sentit. Salvador li reclamava un calendari concret, així com el finançament i les institucions o experts als quals s'havien d'encarregar els estudis per procedir a l'operació. "Sabem que hi ha centenars de pous que estan essent segellats d'una forma més barata i de forma immediata. Han demanat estudis alternatius per al segellat i no només per treure el gas? Em sembla que el gas no es podrà treure mai més, però segellar-lo sí", ha inquirit el diputat republicà, reclamant al govern espanyol "transparència" sobre la qüestió i evitar "frustrar" les expectatives dels ciutadans després de l'aprovació de la proposició no de llei.  "Estem d'acord que s'ha de desmantellar el Castor, que no es poden fer projectes d'aquestes característiques i s'ha de fer de la millor forma possible per evitar cap risc a les poblacions pròximes i no hagin problemes addicionals. No s'ha de fer una qüestió política d'això, de pressionar al govern i ser imprudents, abans de tenir les anàlisis adequades", ha respost Nadal de forma evasiva. En realitat, no ha fet esment a l'encàrrec de cap estudi i ha precisat que són els tècnics d'Enagás, responsable del manteniment de les instal·lacions, els que "vigilen contínuament" el projecte Castor. "Quan ens diguin els tècnics que tenim la possibilitat ho farem. No en fem una qüestió política. Deixem que els enginyer segueixin treballant", ha tancat.

Summary: El ministre d'Energia reconeix un "greu error de disseny" darrere dels terratrèmols provocats pel Castor


Gas Natural Fenosa ha fet pública la compra del 100% de la comercialitzadora irlandesa de gas i electricitat Vayu Limited. Es tracta d’una companyia creada l’any 2003 que gestiona els serveis d’energia per a clients comercials i industrials i que també realitza la compravenda d’energia renovable amb petits productors. L’empresa adquirida per Gas Natural Fenosa opera a Irlanda i el Regne Unit. En el cas de la república irlandesa gestiona el 15 per cent dels contractes de gas per a grans clients i el 6 per cent de l’electricitat.  Segons un comunicat de Gas Natural Fenosa, l’adquisició de Vayu respon a un dels objectius del nou pla estratègic de la companyia que preveu el creixement del negoci de comercialització d’energia a Europa. L’operació d’Irlanda s’afegeix a la llista de països on el grup amb seu a Barcelona ja està present: França, Itàlia, Bèlgica, Països Baixos, Portugal, Alemanya i Luxemburg.

Summary: Gas Natural Fenosa completa la compra de la comercialitzadora irlandesa Vayu


“La llibertat i la igualtat no es negocien” ACN Madrid.-El líder de Cs, Albert Rivera, ha respost de manera taxativa aquest dimecres a Vox, que ha advertit PP i Cs que no donarà suport al pacte d’investidura a Andalusia si aquestes dues forces no eliminen del seu programa de govern l’impuls de la llei andalusa contra la violència de gènere. En un missatge al seu compte de Twitter, Rivera ha afirmat que “lluitar contra la violència masclista amb recursos i mesures perquè ningú abusi d’una dona no és una opció, és una obligació per a tots”. “Vam signar el pacte d’Estat i l’aplicarem a Andalusia i a totes les CCAA que governem. La llibertat i la igualtat no es negocien”, apunta.

Summary: Rivera respon a Vox que impulsarà el pacte contra la violència masclista a Andalusia malgrat les seves amenaces


L'alcaldessa de Barcelona, Ada Colau, ha demanat a la ciutadania que no es deixi arrossegar "per discursos d'odi en cap sentit",  i ha assegurat que els primers interessats en esclarir la mort d'una gossa el passat 18 de desembre a mans d'un agent de la Guàrdia Urbana són el propi cos i l'Ajuntament. La batlle ho ha dit després que el Central Sindical Independent i de Funcionaris (CSIF) hagi emès un comunicat en què exigeix a Colau que interposi una denuncia davant la fiscalia d'odi i discriminació pels "insults" que estan patint el cos i l'agent implicat a través de les xarxes socials i per telèfon. El sindicat també ha revelat que ,membres de la Guàrdia Urbana han rebut "atacs" en horari laboral i ha alertat que s'han produït "actes de ràbia" contra vehicles i béns que són de titularitat municipal.   Ada Colau, ha demanat "prudència" i "esperar que es resolguin" les investigacions judicial i administrativa que es mantenen obertes. "Se que és difícil perquè les imatges són molt dures", ha reconegut Colau que ha fet una crida a la calma: "Han corregut rumors per les xarxes que han resultat ser falsos, i això ha encès els ànims", ha assenyalat. Per això ha demanat a la ciutadania que no es deixi arrossegar "per discursos d'odi en cap sentit".    La batlle ha assegurat que es demanaran responsabilitats si és necessari i ha recordat que la Guàrdia Urbana duu a terme centenars d'actuacions exitoses de rescat d'animals al llarg de l'any. Colau ha tornat a demanar col·laboració ciutadana per esclarir els fets, i ha animat als possibles testimonis dels moments previs a la mort de l'animal que es posin en contacte amb l'Ajuntament o el jutjat. "Es tracta d'un fet terrible que no hauria d'haver passat mai i que no ha de tornar a passar", ha manifestat. La batlle ha fet aquestes declaracions després que el Central Sindical Independent i de Funcionaris (CSIF) hagi emès un comunicat en què afirma que "la institució de la Guàrdia Urbana i el policia implicat en els fets estan sent objecte de tota mena de calumnies, injuries, insults, vexacions i amenaces de mort a ells i els seus familiars a través de les xarxes socials i per telèfon". El text apunta que la intervenció va ser "ajustada a dret" i explica que l'agent va disparar l'animal per "preservar la seva vida" després que la gossa l'ataqués obeint les ordres del seu propietari. També revela que els membres de la Guàrdia Urbana han rebut atacats en horari de feina i ha assenyalat que diversos vehicles i béns del cos han estat víctimes de la "ràbia irracional promoguda per entitats i partits animalistes". El comunicat, a més, lamenta que el PACMA estigui aprofitant un "fet aïllat" per treure'n "redit polític". El sindicat està recopilant tota la informació per interposar una demanda que farà extensiva a aquesta formació política. Per tot plegat demana a la batlle que se sumi a la seva iniciativa o que el govern local presenti una denuncia davant la fiscalia d'odi i discriminació per defensar "la honorabilitat" del cos.

Summary: Colau demana "no deixar-se portar per discursos d'odi" davant els insults a la Guàrdia Urbana per la mort de la gossa Sota


El cap de llista d’ERC a l’Ajuntament de Barcelona s’ha reunit amb amb Junqueras a Soto del Real, amb Forcadell i Bassa a Alcalá Meco, i preveu trobar-se amb Forn i Artadi a la tarda ACN Soto del Real.-El candidat d'ERC a l'alcaldia de Barcelona, Ernest Maragall, ha assegurat aquest divendres que es veu alcalde de Barcelona, i considera “inversemblant” l’alternativa d’una investidura de la candidata de BComú,  Ada Colau, amb els vots de part de Ciutadans. Maragall ha fet manifestacions a les portes de Soto del Real després de reunir-se aquest divendres amb Oriol Junqueras a Soto del Real. Prèviament ha visitat també Forcadell i Bassa a Alcalá-Meco, i aquesta tarda preveu reunir-se també a Soto del Real amb Joaquim forn i Elsa Artadi.  Maragall ha fet arribat aquest divendres a la resta de grups municipals un document de principis com a primer pas per a les converses que caldrà mantenir abans del 15 de juny per investir un nou alcalde o alcaldessa a la capital catalana.  El cap de llista d’ERC ha afirmat que es veu com a alcalde un cop llegits els resultats del 26 de maig. “La conclusió lògica d’aquestes converses és aquesta”, ha afirmat, però ha recordat que “no hi ha automatismes ni lectures úniques” i encara hi ha “feina per fer”. En aquest sentit ha recordat que la seva formació ha obtingut la victòria en aquestes eleccions i s’ha mostrat esperançat que les negociacions amb JxCAT i els comuns per aconseguir la investidura “acabin positivament”.  Ha sortit de la reunió amb Junqueras “convençut” i “esperançat” que els passos que està fent el seu equip obtindran bons resultats, i ha apuntat que se sent “acompanyat” pel líder d’ERC. “Surto amb una dosi d’expectativa positiva major”, ha afirmat a les portes de Soto després de la reunió.  Per contra, ha evitat entrar en “especulacions” sobre la investidura de Colau amb els vots de part de Ciutadans o del PP. Ha considerat que és una opció “inversemblant”, i ha insistit que el seu equip està “treballant”. “Crec que tenim àmplies possibilitats de coincidència” amb “els diversos grups amb qui estem parlant”, ha afirmat.

Summary: Maragall es veu alcalde i considera “inversemblant” l’alternativa de Colau amb els vots de Cs


L'Agència Catalana de Notícies (ACN) tornarà a marcar l'actualitat mediàtica en una campanya electoral. El cap de llista d'ERC a les eleccions europees, Oriol Junqueras, podrà tornar a respondre des de Soto del Real les preguntes dels periodistes que estiguin a la redacció de l'Agència Catalana de Notícies gràcies a la roda de premsa que organitza l'ACN. I és que la Junta Electoral Central (JEC) ha autoritzat ERC perquè el candidat pugui entrar per videoconferència en aquest acte amb periodistes, inclòs en el cicle de rodes de premsa que fa l'ACN amb els candidats del 26-M al Parlament Europeu i a l'Ajuntament de Barcelona. Així, aquest dissabte, 18 de maig, Junqueras farà una compareixença que començarà a les 10.30 hores i que serà conjunta amb el candidat d'ERC a l'alcaldia de Barcelona, Ernest Maragall.  Després que durant la campanya de les eleccions espanyoles del passat 28-A l'ACN acollís la primera roda de premsa del líder d'ERC, ara també oferirà el proper dissabte un nou contacte amb periodistes del líder d'ERC i cap de llista d'ERC a les eleccions europees, Oriol Junqueras, empresonat a Soto del Real. Aquest dijous, la JEC ha autoritzat la seva participació en aquesta cita, donada la seva condició de cap de llista al Parlament Europeu. I és que l'ACN també ha fet, com sempre, la petició als partits per a que els seus candidats a eurodiputat compareguin davant els mitjans des de la seu de l'Agència, i per això ERC va reclamat  ala Junta el permís per fer-ho.  A més, en aquesta ocasió, la coincidència entre els comicis municipals i europeus ha fet que des de l'ACN s'hagi ofert als partits poder ampliar el format tradicional i que compareguin en roda de premsa conjunta els caps de llista a l'alcaldia de Barcelona i els candidats al Parlament Europeu des de la seu de l'Agència. I és per aquest motiu que Junqueras respondrà des de Soto del Real les preguntes que la premsa faci des de la seu de l'Agència i, alhora, els periodistes tindran també la possibilitat d'interpel·lar l'alcaldable d'ERC, Ernest Maragall, que serà present a la mateixa ACN.

Summary: L'ACN oferirà aquest dissabte una roda de premsa conjunta de Junqueras des de la presó i Maragall des de Barcelona


L'ONU considera "alarmant" i "especialment preocupant" l'incompliment de l'Estat espanyol en matèria de reparació de les víctimes de la Guerra Civil i el Franquisme. En el seu últim informe, el Grup de Treball sobre Desaparicions Forçoses veu "pocs avenços" i lamenta que "l'Estat espanyol no ha actuat amb la urgència ni la celeritat necessàries" ni tampoc ha assumit "un rol de lideratge per assegurar una política d'Estat sobre el tema". Els experts de l'ONU, que estan reunits en sessió a Ginebra, adverteixen que la localització i identificació de persones desaparegudes "no pot dependre exclusivament d'algunes comunitats autònomes i de particulars o associacions privades" sinó que és "una obligació de l'Estat". El Grup de Treball lamenta en l'informe que resulta "especialment preocupant constatar" que la majoria de les recomanacions fonamentals perquè els familiars dels desapareguts durant la Guerra Civil i la dictadura puguin investigar on són "no han estat plenament implementades". Tampoc ho han estat, recull el text, les recomanacions perquè els familiars tinguin accés a la veritat, a la justícia i a les reparacions. "Fins a la data els familiars estan lliurats a la seva sort", diu. A més, el grup destaca que les observacions són "encara més alarmants" si es té en compte el transcurs del temps des que la majoria de les desaparicions forçades van començar a executar-se i atesa "l'edat molt avançada de molts testimonis i familiars". També reitera la "urgència" sobre l'adopció d'un pla estatal de recerca de desapareguts i recorda que el dret de les famílies dels desapareguts de saber la veritat sobre el seu parador "és un dret absolut" i una obligació que Espanya "hauria de satisfer d'acord amb el dret internacional". "L'Estat espanyol no ha actuat amb la urgència i celeritat requerides en matèria de desaparicions forçoses ni ha assumit un rol de lideratge", resumeix el grup d'experts. A més, tot i que en l'informe valoren la informació proporcionada en relació al Mapa de Fosses de la Guerra Civil, els experts insten l'Estat a prendre "un rol actiu" en l'exhumació i els processos d'identificació de les restes perquè aquests no depenguin exclusivament d'algunes comunitats autònomes, particulars o associacions privades. En aquest sentit, el grup lamenta també "la manca d'informació" proveïda per part del Banc Nacional d'ADN sobre la recomanació de promoure que les associacions de víctimes facilitin la recol·lecció de mostres i recorda que la "centralitat d'aquestes" és necessària per a l'elaboració de bases de dades "eficaces", en particular en contextos de "desaparicions massives". D'altra banda, els experts es mostren "consternats" pel fet que fins a la data no s'hagi vetllat per garantir l'exercici de la jurisdicció dels tribunals espanyols sobre els delictes de desaparició forçosa i observen "amb preocupació la permanència d'un patró d'impunitat basat en arguments contraris als principis que emergeixen de les obligacions internacionals d'Espanya". El Grup dóna al govern espanyol un termini de tres mesos perquè presenti les mesures que durà a terme per implementar les recomanacions pendents, així com les dates previstes per aplicar-les.

Summary: L'ONU veu un "alarmant" incompliment de l'Estat amb les víctimes de la Guerra Civil i el franquisme


El primer ple extraordinari de la nova legislatura de l'Ajuntament de Blanes ha rebutjat el règim de retribucions i indemnitzacions que han de percebre els membres de la corporació, així com les dedicacions d'alguns dels membres de l'equip de govern. Els onze regidors del PSC, Junts per Blanes i Ciutadans han tombat les dues dedicacions exclusives i una de parcial. Les exclusives eren les de l'alcalde, Àngel Canosa, i la del regidor del Gabinet d'Alcaldia i Cultura, Albert Sanz. La parcial és la del regidor de Participació Ciutadana i Esports, Pere Lopera. Canosa ha anunciat que l'equip de govern seguirà treballant per aprovar la proposta i que, si cal, es tornarà a convocar una altra sessió plenària. La resta de punts de l'ordre del dia s'han aprovat per unanimitat. S'ha donat compte del cartipàs municipal i s'han aprovat la creació i composició dels grups municipals, la designació de portaveus, la creació i composició de les comissions informatives, nomenar els representants del consistori en els òrgans col·legials i establir la periodicitat de les sessions del ple municipal. Com en els anteriors mandats, es faran el darrer dijous de cada mes a les set de la tarda.

Summary: El ple de Blanes no aprova les retribucions de la corporació i les dedicacions de l'equip de govern


Un 63% dels consistoris tenen delegada parcialment la recaptació d'impostos ACN Barcelona.-La Sindicatura de Comptes ha detectat que la recaptació en el 79% dels ajuntaments fiscalitzats –corresponents a 147 municipis d'entre 5.000 i 20.000 habitants- no l'està duent a terme el personal a qui pertocaria aquesta funció, d'acord amb la classificació del lloc de Secretaria i la normativa vigent en l'exercici 2013, i que el 24% dels consistoris tenia el lloc de Secretaria classificat de classe tercera en lloc de classe segona, de manera que els llocs de Secretaria, Intervenció, i Tresoreria no es trobaven coberts com correspondria, segons destaca l'informe. D'altra banda, el 63% dels ajuntaments tenen delegada la recaptació d'impostos, mentre que el 28% havien delegat el procediment de cobrament en voluntària de tots els tributs i el 9% ho gestionaven directament. El nombre d'ajuntaments que la duien a terme directament suposen el 5%. Aquestes són algunes de les conclusions de l'informe 4/2017 de la Sindicatura de Comptes sobre la gestió recaptatòria en municipis d'entre 5.000 i 20.000 habitants corresponent a l'exercici 2013, en compliment del seu Programa anual d'activitats. El document, presentat pel síndic Joan-Ignasi Puigdollers com a ponent, va ser aprovat pel Ple de la Sindicatura en la sessió de l'11 d'abril del 2017. Concretament, el treball s'ha centrat sobre béns immobles, en la modalitat de naturalesa urbana (IBI-U) i l'Impost sobre vehicles de tracció mecànica (IVTM). L'estudi també ha posat de manifest que alguns ajuntaments van formalitzar contractes amb empreses per col·laborar i assistir en la recaptació dels impostos per cobrir la seva manca de recursos i s'ha detectat que en alguns casos s'han extralimitat en les seves funcions. En dos ajuntaments concrets, havien incorporat a la plantilla personal funcionari interí que tenien una remuneració variable en funció de l'import recaptat, una situació que els consistoris ja estan regularitzant. A més, en els casos en què s'ha delegat la recaptació, s'han observat publicacions que no contenien alguns dels continguts mínims requerits, és a dir, faltava la data de l'acord municipal, la data d'acceptació per l'ens corresponent o l'abast de la delegació; i que en un 28% dels 43 ajuntaments que van formalitzar contractes amb empreses adjudicatàries col·laboraven en la recaptació de les taxes, els ingressos originals anaven destinats a les empreses i no a la tresoreria municipal. En l'informe, es fan una sèrie de recomanacions als ajuntaments per millorar els procediments de la gestió recaptatòria i s'emplaça els consistoris a avaluar amb certa periodicitat, en termes d'eficàcia i cost-benefici, l'oportunitat del model de gestió recaptatòria adoptat, en comparació amb el què costaria delegar-la a l'organisme de la seva demarcació.

Summary: La Sindicatura detecta que el 79% dels ajuntaments fiscalitzats no tenen el personal adequat per recaptar els tributs


El sindicat 'Elite' del sector del taxi ha informat que hores d'ara es té coneixement de 22 sabotatges sobre diferents taxis que s'han registrat durant aquesta matinada dels dimecres a la capital catalana i a diferents indrets de l'àrea metropolitana de Barcelona. Alberto Álvarez, portaveu d'Élite ha manifestat a l'ACN que ha estat un ''atac coordinat'' contra el col·lectiu de taxistes que en la majoria de casos ha suposat el trencament de vidres, danys en el vehicle i rodes punxades, sense que s'hagin produït robatoris d'objectes a l'interior del vehicle. Álvarez no ha volgut acusar a ningú en concret però sí que ha assenyalat que era una constatació que ''quan Cabify no existia no passaven aquestes coses''. A les 15h d'aquest dimecres, el cos dels Mossos d'Esquadra no els constava cap denuncia de taxistes.    Alberto Álvarez ha afegit que deixava en mans de cada un dels afectats la decisió de presentar una denúncia per les destrosses dels vehicles.

Summary: 'Elite' denuncia ''un atac coordinat'' que provoca destrosses sobre 22 taxis a Barcelona


El valor del Fons de Reserva de la Seguretat Social se situa ara en 8.095 milions d'euros  ACN Madrid.-La Seguretat Social abonarà al desembre 17.470 milions per la paga ordinària i extraordinària de les pensions, segons el Ministeri d'Ocupació. Com que l'executiu central no en té prou amb les cotitzacions socials recaptades, recorrerà a 4.206 milions d'euros del préstec que el Tresor va concedir a la Seguretat Social en els pressupostos generals per a 2017 i a 3.586 milions provinents del Fons de Reserva, l'anomenada guardiola de les pensions. Després d'aquesta nova detracció, el valor del Fons de Reserva es situa en 8.095 milions d'euros, el 0,73% del PIB, segons el Ministeri. La Seguretat Social afronta aquest desembre el desemborsament de la nòmina habitual més la paga extra per als beneficiaris de més de 9,5 milions de pensions. A aquesta xifra se suma el pagament de l'IRPF de les pensions subjectes a aquest impost. Per mantenir l'equilibri pressupostari, els Pressupostos Generals de l'Estat de 2017 incorporaven en la seva disposició addicional novena la concessió d'un préstec a la Seguretat Social per un total de 10.192 milions d'euros, que no reporta interessos i amb un termini màxim de cancel·lació de 10 anys, a partir de 2018, segons ha informat el Ministeri.   D'altra banda, després d'aquesta disposició, el Fons de Reserva de la Seguretat Social acumula a 1 de desembre un import de 8.095 milions d'euros. Des de la seva creació i fins l'1 de desembre d'aquest any, el Fons de Reserva ha generat rendiments nets que pugen a 28.932 milions d'euros, dels quals 173 milions s'han generat en el que va d'any.   El Fons de Reserva de la Seguretat Social es va crear l'any 2000 amb l'objectiu de constituir reserves que permetessin atenuar els efectes dels cicles econòmics baixos i garantir l'equilibri financer del sistema de pensions, en compliment del Pacte de Toledo.   La ministra Báñez va recordar aquesta setmana que la concessió de crèdits de la Seguretat Social per garantir l'equilibri pressupostari no és una novetat en aquest exercici, ja que les lleis pressupostàries entre 1994-1999 ja incloïen clàusules similars.

Summary: El govern espanyol recorre al préstec del Tresor i a 3.500 milions de la guardiola per abonar les pensions de desembre


El Col·legi d'Enginyers Graduats i Enginyers Tècnics Industrials de Girona ha fet una enquesta entre els seus col·legiats per conèixer l'impacte de la crisi sanitària de la covid-19 en l'activitat professional. L'enquesta detecta que el 41,5% dels enginyers reconeix que els ha baixat el volum de feina en més del 75%. A més, un 17,8% afirma que l'afectació els ha suposat una reducció d'entre el 50% i el 75% i un 16,9% dels enquestats situen l'afectació entre un 25% i 50%. L'enquesta revela que tan sols 23,7% mantenen un nivell d'activitat semblant, amb una baixada d'activitat inferior al 25%. Preguntats per si els projectes en que estaven treballant han quedat aturats, un 36,4% dels enginyers afirmen que més del 75% dels seus treballs s'han paralitzat.   En relació a la modalitat de treball, un 79,7% dels enquestats expliquen que fan teletreball des de casa, mentre que un 12,7% segueix desplaçant-se a les oficines de l'empresa. Pel que fa a mesures de contenció, un 41,5% dels enginyers han fet reducció de la jornada, a un 12,7% se'ls ha aplicat un ERTO i un 7,6% han demanat una ajuda a l'administració.   L'enquesta també demanava als col·legiats que valoressin la gestió de la crisi de les diferents institucions. El més ben valorat ha estat el mateix Col·legi: el 61% dels enquestats creuen que està fent una gestió bona o excel·lent. Els ajuntaments reben una valoració bona o excel·lent per part del 34,7% dels enquestats. I la Generalitat amb un nivell similar, el 33,9%. El més mal parat és el govern espanyol ja que el 83% de les respostes consideren que ha fet una gestió dolenta o molt dolenta.   Finalment ENGINYERS GI també preguntava als seus col·legiats per si havien patit o els havia afectat el coronavirus. Un 16,1% afirma que l'ha afectat d'alguna manera i un 78% reconeix que no els ha afectat.

Summary: La crisi sanitària impacta en els enginyers gironins: davallades importants de feina per al 76,3% dels col·legiats


El candidat del PSC per Girona, Marc Lamuà, ha proposat que tots els diputats gironins a Madrid facin un front comú per "resoldre els grans deutes de l'Estat". El cap de llista ha volgut posar en valor la gestió dels governs del PSOE i ha defensat la "sensibilitat" amb les comarques gironines. Ho ha fet des del nou pont del Ter, obra pagada pel govern espanyol. "Quan hi han hagut governs socialistes les coses han funcionat a les comarques gironines", ha dit. En canvi, Lamuà  ha criticat que el PP ha fet servir la crisi com a "excusa" per deixar la demarcació "a la cua de les prioritats i les inversions de l'Estat".   El cap de llista de la candidatura del PSC per a les eleccions del 20 de desembre, Marc Lamuà, ha remarcat que cal que tots els diputats gironins remin en la mateixa direcció per aconseguir resoldre aquelles inversions pendents a la demarcació. "Convé que resolguem els grans deutes de l'Estat amb les comarques gironines" , ha reclamat Lamuà.  Lamuà ha llençat la proposta des del nou pont del Ter, una obra que ha posat com a exemple de la "sensibilitat" dels governs socialistes en matèria d'inversions a les comarques gironines. El candidat també s'ha referit a la nova biblioteca Carles Rahola. "Quan els socialistes hi hem estat, les coses han funcionat complim amb les comarques gironines i, per això, volem ser els representants de tots els gironins i gironines", ha manifestat.  El candidat, en canvi, ha carregat contra la "displicència política" dels governs del PP respecte a les comarques gironines. "Amb l'excusa de la crisi han deixat la demarcació de Girona a la cua de les prioritats i de les inversions, tan de l'Estat com de Catalunya", ha remarcat.  Pel que fa a les prioritats dels socialistes aquestes eleccions, Lamuà creu que és cabdal recuperar el projecte de l'arxiu provincial o resoldre el dèficit en infraestructures (s'ha referit a l'N-II, a l'N-260 o l'eix pirinenc, entre d'altres). "Les infraestructures no són reivindicacions per caprici, són un valor afegit per al nostre territori", ha reivindicat.

Summary: Lamuà proposa que tots els diputats gironins facin un front comú a Madrid per resoldre "els grans deutes de l'Estat


Els Mossos d'Esquadra investiguen la mort d'un home durant una baralla al districte barceloní de Ciutat Vella aquest dijous a la tarda, segons ha avançat 'El Periódico' i ha confirmat el cos policial. El rotatiu barceloní indica que els fets han tingut lloc al Pou de la Figuera, i que la víctima ha mort després que un altre individu l'hagi apunyalat. Els Mossos no han confirmat de moment aquest extrem. Segons el diari, els investigadors busquen l'arma homicida, que l'autor del crim hauria llençat a prop de l'indret on ha tingut lloc la baralla.

Summary: Investiguen la mort d'un home durant una baralla al districte barceloní de Ciutat Vella


El primer dia de de les Proves d'Accés a la Universitat (PAU) ha començat aquest dimarts a la demarcació de Girona amb plena normalitat. Dels 2.888 alumnes inscrits a la convocatòria d'enguany només hi ha hagut 11 absències. D'aquests, sis eren estudiants que es presentaven per lliure mentre que els altres cinc provenien de centres. La xifra global d'inscrits és molt similar a l'any passat que van ser 2.898. Segons ha explicat el coordinador de les proves a Girona, Pepus Daunis, la jornada transcorre sense incidències després de començar amb la prova de llengua castellana i literatura. Enguany hi ha un total de 13 tribunals. Una de les novetats és que els estudiants amb dislèxia (13) s'examinen amb un tribunal ordinari específic en una aula del Campus de Montilivi de Girona evitant així que s'hagin de desplaçar fins a Barcelona com havia passat altres anys.

Summary: El primer dia de selectivitat a Girona comença amb plena normalitat


Un incendi ha afectat aquest dimecres al migdia l'edifici d'oficines de la Nestlé a Esplugues de Llobregat (Baix Llobregat). El foc ha començat sobre dos quarts d'una del migdia i ha cremat una torre de refrigeració al terrat de l'edifici, de set plantes, situat a l'avinguda Països catalans, números 9 i 10. L'incendi ja està extingit des del voltant de la una del migdia, però ha generat una intensa columna de fum negre i ha obligat a evacuar l'edifici com a mesura preventiva. No hi ha hagut cap ferit.  Fins al lloc s'hi han desplaçat set dotacions dels Bombers de la Generalitat. El telèfon d'emergències 112 ha rebut més de 60 trucades per l'incendi.

Summary: Desallotgen l'edifici de la Nestlé a Esplugues per un incendi, ja extingit


Una seixantena d'afectats pel tancament de la caixa agrària de la cooperativa de Cambrils ja s'han començat a agrupar per tal de constituir una plataforma que els permeti actuar conjuntament i defensar els seus interessos. Tot i que encara no tenen personalitat jurídica, han reclamat accions polítiques per mirar de buscar una solució a la situació, donant suport al consistori, i no descarten engegar la via jurídica més endavant. Per ara, però, aconsellen als afectats no presentar denúncies a la policia, tot i que alguns ja ho han fet, i és que creuen que no tindran recorregut i que tindran més força si van tots junts. Des de l'Ajuntament, l'alcaldessa ha assegurat que té contacte directe amb la cooperativa i que un cop constituïda la plataforma iniciaran trobades a tres bandes. Més d'un centenar d'afectats per la fallida de la secció de crèdit de la cooperativa de Cambrils s'han acostat aquest dilluns al consistori, on han pogut adreçar les seves consultes i realitzar els tràmits corresponents assessorats per un treballador de l'oficina del consumidor del Consell Comarcal a les dependències de l'Oficina d'Atenció al Ciutadà. Aquest fet ha coincidit amb la trobada que l'alcaldessa, Camí Mendoza, ha mantingut amb les persones que estan tirant endavant la creació d'una plataforma d'afectats. Francesc Siuraneta, portaveu, ha explicat en finalitzar la trobada que han demanat a Mendoza que es continuï treballant des de l'àmbit polític per trobar una solució. Així mateix, ha apuntat a una "clara i contundent" intenció de defensar els afectats des de l'àmbit jurídic, però més endavant i si es creu necessari. També han sol·licitat al consistori que els cedeixi un espai on el col·lectiu es pugui reunir de forma periòdica. El col·lectiu també ha recomanat als afectats que no presentin denúncies a la policia. "Les denúncies individuals no tenen més recorregut que l'arxiu", ha assenyalat Siuraneta. El portaveu, així mateix, ha posat de manifest que entre els impositors hi ha perfils de molts tipus, persones joves i grans, amb molts i amb pocs diners a la caixa. Malgrat tot, ha volgut deixar clar que tots han "confiat cegament en la cooperativa agrícola" i ara "no els podem decebre", ha conclòs. L'alcaldessa, per la seva banda, ha reiterat que està en contacte directe amb la cooperativa, a la vegada que ha exposat que l'Ajuntament està actuant de pont entre els afectats i l'entitat per buscar solucions a la qüestió. En aquest sentit, ha subratllat que quan es constitueixi la plataforma els contactes seran "a tres bandes" per treballar conjuntament, "solucionar el problema com més aviat millor" i que intentar que hi hagi "la mínima afectació possible". Finalment, ha recordat que si hi ha afectats que es troben en una situació d'emergència i no poden fer front a les seves necessitats bàsiques, es poden adreçar a les oficines de Benestar Social del municipi. Tant Camí Mendoza com Francesc Siuraneta s'han dirigit, posteriorment, als afectats que hi havia al vestíbul del consistori, als quals han explicat la situació actual i la voluntat d'unir el màxim nombre de persones possible en la plataforma que es crearà aquesta mateixa setmana. Núria Marco, afectada i també filla d'afectats, s'ha mostrat confiada que podran recuperar els seus estalvis i ha criticat la manca d'informació. José Farelo, gendre d'afectats, ha detallat que en el seu cas van poder retirar 500 euros dels comptes, però que la resta els ha quedat bloquejat. Des de la cooperativa, han penjat a les oficines de la caixa agrària un cartell on s'informa que, des d'aquest dilluns, els afectats poden cobrar pensions, nòmines i ingressos a qualsevol oficina del BBVA, sempre que l'ingrés hagi estat posterior al 22 de desembre –dia en què es va fer pública la fallida–. També han posat en marxa el telèfon 977 270 364 i el correu electrònic afectats@coopcambrils.com per tal d'atendre les persones afectades.

Summary: Els afectats per la fallida de la secció de crèdit de la cooperativa de Cambrils formaran una plataforma


La reconstrucció de l'arc d'Adar de Llardecans (Segrià) ha finalitzat amb èxit aquest divendres després que dilluns passat es comencessin a posar les pedres que el conformen. L'arc va ser trobat enderrocat el 31 de març i uns dies després es va detenir el conductor d'una camioneta com a principal sospitós d'haver accedit al lloc i ser el responsable de les destrosses. Uns puntals de ferro i una estructura fusta aguantarà durant els propers dies l'arc fins que estigui consolidat i després es retiraran per tal que torni a lluir el seu aspecte original. L'arc de l'Adar és un monument catalogat com a Bé Cultural d'Interès Nacional. Els treballs de reconstrucció han anat a càrrec de la Diputació de Lleida , a través de l'Institut d'Estudis Ilerdencs (IEI). L'arc de l'Adar és un arc apuntat de 34 dovelles que restava com a únic testimoni de la planta baixa d'un edifici rectangular, desaparegut com la resta del poblat àrab que hi havia al tossal on es troba situat, a Llardecans. L'acta data del segle XVI o XVII. Les guerres modernes van fer desaparèixer el petit nucli habitat, quedant com a testimoni l'arc de 3,60 metres d'alçada i una mica més de 6 metres de llum. Els treballs de reconstrucció van començar dilluns i s'han portat a terme durant cada dia de la setmana, pel matí a excepció del dimarts que va ploure. La darrera dovella s'ha col·locat aquest divendres al migdia i ara l'arc torna a estar dempeus però protegit per puntals i una estructura de ferro que n'han d'assegurar la seva consolidació els propers dies. Quan es retirin, l'arc tornarà a lluir tal com era abans de ser enderrocat.

Summary: Acaba la reconstrucció de l'arc d'Adar de Llardecans


La Setmana Medieval de Montblanc hauria d'haver tancat aquest cap de setmana la 33a edició amb un programa farcit d'actes culturals, però la crisi del coronavirus ha obligat a suspendre-la fins l'any vinent. Reprogramar els actes per al 23 de juliol o la tardor no sembla una opció viable per a l'Associació Medieval de la Llegenda de Sant Jordi. Segons l'organització, l'evolució de la pandèmia i les mesures del desconfinament són massa incertes i no se sap quan es podran tornar a organitzar actes concorreguts. "Estem tristos perquè ens han tret l'espai per excel·lència que fa xarxa i municipi, però això és una petitesa davant la situació que estem vivint al país i al món", reflexiona a l'ACN el president de l'entitat, Joan López. Ni la representació de la Llegenda de Sant Jordi, ni el Dracum Nocte, ni el mercat medieval que omple els carrers de la vila de Montblanc. Cap dels actes que s'havien programat del 17 al 26 d'abril s'hauran pogut fer aquest any. L'Associació Medieval de la Llegenda de Sant Jordi va prendre la difícil decisió de suspendre el certamen el 24 de març. És el primer cop que s'ha deixat de fer des del 1987, l'any de la seva fundació. El fet de no saber com i quan s'aixecaran les restriccions de l'estat d'alarma, i les incerteses relacionades amb els assajos previs, la concurrència de públic i el pressupost, han portat l'organització a descartar dates alternatives com el 23 de juliol -nova data per al Dia del Llibre- o la tardor.   "L'objectiu és balanç zero, fer cau i net, perquè no som una empresa. Per això hem de trobar l'equilibri entre tots els actes programats, ja que uns ens permeten pagar-ne d'altres que són deficitaris", precisa López. I això, assegura, no es pot garantir en les actuals circumstàncies, com tampoc com es comportarà la ciutadania alhora d'assistir als esdeveniments culturals. Enguany, l'entitat ha rebut les subvencions pendents amb imports menors i podrà tancar l'exercici econòmic sense dificultats. "Hi ha hagut molt bona resposta de les administracions, de manera que l'Associació no quedarà compromesa econòmicament", assenyala López. Setmana Medieval a les xarxes socials Malgrat que no s'ha pogut celebrar la festa, s'han engegat diverses iniciatives a través de les xarxes socials. A tall d'exemple, per Sant Jordi es va fer una crida a vestir-se d'època medieval i la ciutadania en va penjar fotografies a les xarxes També s'ha mantingut el concurs de dibuix de les escoles de la Conca de Barberà i el concurs de fotografies per Instagram, organitzat per l'oficina de Turisme. "La cultura popular i tradicional no està tocada de mort" L'aturada de l'activitat i dels esdeveniments culturals 'sine die' té un fort impacte en el sector. López apunta que l'entitat afrontarà dificultats per superar les conseqüències de la crisi sanitària. Ara bé, el president de l'Associació Medieval considera que la cultura popular i tradicional es refarà. "La cultura popular no està tocada de mort i, quan tot això passi, serem dels primers a fotre-li canya", afirma. "Som el germà petit, estem molt acostumats a fer coses amb quatre duros i pocs recursos. Som el que som gràcies al voluntariat", afegeix. Relleu dels membres de la junta al setembre Una altra de les preocupacions de l'entitat és la renovació dels membres de la junta en una assemblea de socis prevista al setembre que no saben si podran fer. A més, els nous responsables de l'entitat hauran d'encarar l'edició de l'any vinent amb moltes incerteses. "Qui garanteix que el 2021 es podran fer esdeveniments multitudinaris amb normalitat? Si es pot fer, la gent s'ho agafarà amb unes ganes que fa molts anys que no hem vist", vaticina López.

Summary: L'organització de la Setmana Medieval de Montblanc descarta traslladar els actes al juliol o a la tardor


La Fundació Espai Guinovart d’Agramunt exposa trenta obres d’artistes de galeries d’art catalanes que van participar al III Certamen Miró&Art. Com a punt comú, totes elles estan inspirades en l’obra de Josep Guinovart, en homenatge a l’Any Guinovart que commemora el desè aniversari de la mort de l'artista. 'El dubte del títol' de Núria Rossell ha estat l'obra guanyadora del certamen que, d'aquesta manera, s'ha convertit en la imatge que il·lustra l’etiqueta de l'ampolla de l'edició limitada de Vermut Miró&Art del 2019. Rossell s'ha inspirat en els "blaus de Guinovart" i en un gravat de l'artista que va fer en homenatge a Lorca al qual "li va donar una mica la volta". L'exposició es pot visitar fins el proper 3 de novembre. L'exposició reuneix trenta obres de diferents formats que van des de l’aquarel·la, la pintura o el dibuix fins a la fotografia o la creació digital. En totes elles es pot veure com ha influït l'obra de Guinovart als artistes de vint galeries catalanes. La directora de l'Espai Guinovart, Maria Guinovart, ha assegurat que el llegat de l'artista segueix "molt viu" i diu que l'exposició és "un dels fruits" que ara comencen a recollir un cop acabada la celebració de l'Any Guinovart. Al centre de l'exposició hi destaca l'obra 'El dubte del títol', de l'artista Núria Rossell (AB Galeria d’Art), que ha estat la guanyadora del Certamen Miró&Art, organitzat pel Gremi de Galeries d'Art de Catalunya (GGAC) i Vermuts Miró. A l'obra s'hi pot veure files amb l'abecedari del qual en surten formigues que es dirigeixen fins la lletra 'Ó' de Miró. Pel que fa el color, el blau pren especial protagonisme. "Tenia molt clar que l'obra havia de tenir els blaus de Guinovart, són una debilitat", ha dit l'autora, que es considera una admiradora de Guinovart per la "força que desprèn la seva obra" però també per la "tranquil·litat" que li transmet.  El Certamen Miró&Art té com a objectiu promoure artistes joves i, a la vegada, tornar a posar en primer pla aquells artistes que ja no hi són i que formen part d'una altra generació. La presidenta del GGAC, Mònica Ramon, ha assegurat que es necessiten "més iniciatives com aquesta", ja que des de les galeries d'art "a vegades no es pot fer tota la força que es voldria per promoure artistes joves". Per la seva banda, el gerent de Vermuts Miró, Josep Sentís, ha dit que la iniciativa és "una altra manera de mirar l'art i d'apostar per la cultura".

Summary: Una exposició mostra trenta obres d'artistes catalans inspirades en l'imaginari de Guinovart


L'advocat dels propietaris del restaurant Mas Oller de Caldes de Malavella (Selva), Carles Monguilod, ha assegurat que "no està massa clar" que necessitessin el permís municipal per instal·lar el castell inflable. L'alcalde del municipi, Salvador Balliu, va afirmar que és un tràmit "obligatori" que el restaurant no havia fet. "La legislació no especifica si aquest tipus d'activitat necessitava permís municipal però el fet que s'hagués demanat, lamentablement, no hagués evitat la tragèdia", ha ressaltat Monguilod. L'advocat ha assenyalat que la família que regenta el restaurant està "absolutament desolada i enfonsada" per l'accident i demana aparcar les hipòtesis i esperar a que acabi la investigació dels mossos per determinar les causes del sinistre en el qual va morir una nena de 6 anys i sis infants més van resultar ferits. L'inflable l'havia comprat a un firaire, era pràcticament nou i només el muntaven els caps de setmana. No hi havia vigilant perquè, segons Monguilod, es tracta d'un castell "petit" que es pot tenir al jardí d'una casa particular.

Summary: L'advocat de l'amo del restaurant de Caldes assegura que "no està clar" que necessités permís municipal per a l'inflable


L'Audiència de Barcelona ha decidit mantenir en llibertat provisional l'exprofessor dels Maristes Joaquim Benítez, condemnat a 21 anys i 9 mesos de presó per haver abusat sexualment de quatre alumnes menors d'edat entre el 2006 i el 2010. Després de la sentència del TSJC que va confirmar la pena imposada per l'Audiència de Barcelona, la fiscalia i les diferents acusacions van sol·licitar que Benítez ingressés en presó provisional, però el tribunal ho ha descartat i ha decidit mantenir el condemnat en llibertat i amb les mesures que ja té vigents. La defensa de Benítez encara pot presentar un recurs de cassació davant del Tribunal Suprem.

Summary: L'Audiència de Barcelona manté en llibertat provisional l'exprofessor dels Maristes Joaquim Benítez


El portaveu parlamentari de Catalunya Sí que es Pot, Joan Coscubiela, creu que "implícitament" que el president de la Generalitat, Carles Puigdemont, i el líder del PSOE, Pedro Sánchez, hagin parlat del referèndum evidencia que aquesta és "l'única manera de desbloquejar" la relació entre Catalunya i l'Estat. "Si Junts pel Sí no hagués donat per amortitzat el referèndum tan aviat i els socialistes no fossin al·lèrgics al dret a decidir, el diàleg ja hauria donat fruits fa molt de temps", ha resolt en roda de premsa al Parlament. De fet, Coscubiela ha lamentat que cap dels dos "s'atreveixi a dir la realitat": que "la 'desconnexió' "unilateral no va enlloc" i que Sánchez no es vol enfrontar "als poders fàctics interns i externs" que recelen del dret a decidir.

Summary: Sí que es Pot creu que la reunió Puigdemont-Sánchez evidencia que només un referèndum desbloqueja la relació amb l'Estat


La Fundació Princesa de Girona (FPdGi) ha guardonat amb el Premi FPdGi Entitat Internacional a l'organització britànica Teach a Man To Fish, que lluita contra la pobresa al món. El guardó, que substitueix el que fins ara es dedicava únicament a entitats nacionals, s'estrena aquest any amb la voluntat de reconèixer la trajectòria d'aquelles organitzacions amb seu a qualsevol país de la Unió Europea que treballen a favor dels joves. La fundació ha valorat la capacitat de l'organització guanyadora de crear un projecte educatiu "innovador" i capaç de trencar el "cercle de la pobresa a través del foment de l'emprenedoria i l'autonomia personal" de joves d'arreu del món. L'acte de proclamació s'ha celebrat aquest dilluns al Teatre-Museu Dalí de Figueres.

Summary: L'organització britànica Teach a Man to Fish guanya el Premi Fundació Princesa de Girona Entitat Internacional 2017


ERC i PSOE empatarien a Catalunya en unes eleccions espanyoles, segons l'últim baròmetre del Centres d'Investigacions Sociològiques (CIS). Concretament, dona a ERC un 19,3% dels vots, una dècima més que el PSOE, que obtindria el 19,2%. En Comú Podem se situaria en tercera posició amb el 13,7% i el seguiria JxCat, que es quedaria amb el 8,8%. A la part baixa, el CIS atorga un 4,8% a Cs i un 3,5% al PP. En últim lloc hi ha Vox, que obtindria només l'1,2% dels vots a Catalunya.

Summary: ERC i PSOE empatarien a Catalunya en un eleccions espanyoles, segons el CIS


El president del grup parlamentari de Junts pel Sí, Jordi Turull, considera que en cas que s'inhabiliti algun càrrec del Parlament per la situació judicial del procés a Catalunya "no podem fer com si plogués". Turull s'ha referit així a les declaracions que el portaveu del secretariat de la CUP, Quim Arrufat, va fer aquest dissabte en una entrevista a l'ACN, on apostava per celebrar el referèndum abans de setembre en cas que l'Estat "executi inhabilitacions o suspengui les institucions". Turull no ha concretat quines mesures s'haurien d'adoptar en un cas així, tot i deixar clar que no ho passarien per alt. “Ja veurem què fem, el que està clar és que hem de seguir endavant amb el referèndum”, ha assegurat. Tot i que la possibilitat que s'inhabiliti algun càrrec públic "no passa pel cap" de Jordi Turull, si acabés arribant, el president del grup parlamentari de Junts pel Sí, ja ha deixat clar que no es quedaran de braços creuats.  Per el el president del grup parlamentari de Junts pel Sí la intenció de la formació és celebrar el referèndum "amb tots els ets i uts, i portant nosaltres la iniciativa". Turull ha deixat clar el seu escepticisme amb l'Estat a l'hora de parlar del referèndum i no descarta "cap escenari" en cas que es produeixin inhabilitacions. "Hem de mirar quina és la reacció, però no podem estar pendent d'altres coses, ni de fer-ho a batzegades", ha reblat Turull Cap novetat En referència a la Conferència de Presidents Autonòmics que ha convocat el president espanyol, Mariano Rajoy, Turull ha deixat clar que el president de la Generalitat, Carles Puigdemont, no hi anirà. "És una trobada sense cap ordre del dia i ens volen posar al mig d'aquesta olla barrejada sense sentit", ha destacat Turull, que ha tornat a reclamar la bilateralitat a l'hora de negociar amb l'Estat.  Jordi Turull ha fet aquestes declaracions en la 24a edició de la Fira de la Ratafia de Besalú.

Summary: Turull: "Si hi ha inhabilitacions no podem fer com si plogués"


El número dos de Junts per Catalunya, Jordi Sànchez, ha afirmat que és una "pèrdua de temps i energia" debatre una alternativa a investir Carles Puigdemont com a president de Catalunya. "Segur que el vicepresident Junqueras ho comparteix", ha dit en una entrevista a 'La Vanguardia' resposta a mà des de la presó de Soto del Real. Sànchez ha afegit però que no és la seva primera opció que Puigdemont presideixi la Generalitat des de Brussel·les i ha reclamat a les institucions estatals que facin un "gest de distensió" i facilitin el seu retorn a Catalunya "en condicions d'ocupar el despatx de Palau". "L'independentisme va acceptar participar en unes eleccions convocades il·legítimament per Rajoy, ara els toca a ells", ha apuntat. D'altra banda, ha esperat que la legislatura sigui més "distesa" i creu que s'ha de treballar per acordar un referèndum amb l'Estat.  Sànchez ha defensat que al candidat de JxCAT, Carles Puigdemont, "li correspon ser president per la doble condició de ser el president destituït il·legítimament i ser el candidat de la llista sobiranista més votada", dues condicions que veu "inqüestionables". Afegeix que Puigdemont ha de tornar a Catalunya "preservant la dignitat del càrrec que representa, la seva personal i la dels consellers que l'acompanyen". En ser preguntat si es veu ell com a presidenciable, insisteix que el seu "únic candidat" és Puigdemont i que dedicaran "totes les energies i temps disponible" per a que pugui prendre possessió del càrrec. Descarta també que ell hagi de renunciar a l'escó per garantir la majoria independentista perquè es mostra convençut que el Tribunal Suprem (TS) "no impedirà la presència dels electes que estan a presó per un mesura cautelar" ja que seria una "ingerència judicial impròpia d'un estat europeu". En tot cas, assegura que mai ha estat un impediment per al sobiranisme i si no hi ha una altra solució, marxarà. Sobre els resultats del 21-D, diu que la victòria de Cs és "més virtual que efectiva" i creu que es va produir "per la manca d'una candidatura del sobiranisme". Afegeix que la líder de la formació taronja, Inés Arrimadas, ha estat la veu "més fresca" de l'unionisme però que "està lluny de representar la majoria necessària per a governar".  Sànchez posa en valor que mai abans l'independentisme havia superat els dos milions de vots i el qualifica de resultat "històric". Tot i això, diu que posa en evidència, com ja va passar el 27-S, que s'han de fer les coses "millor" i "aspirar a més d'un 50%". Per això, creu que la propera legislatura hauria de ser de quatre anys i no veure's reduïda ja que per sumar més de la meitat de l'electorat a favor de l'independentisme "fan falta polítiques i temps". També creu que això els donaria força davant d'Europa.  L'expresident de l'Assemblea Nacional Catalana (ANC) valora que el 21-D hauria de canviar alguna cosa en la legislatura espanyola i afirma que si el president espanyol, Mariano Rajoy, accepta el resultat de les eleccions, retira el 155 i permet que Puigdemont torni, la governabilitat a l'Estat "seria més plàcida i trobaria més fàcilment suports de socis com el PNB".  "L'acceptació d'un referèndum acordat és qüestió de temps" Sànchez insisteix durant l'entrevista en el referèndum pactat amb l'Estat i considera que l'acceptació d'aquest per part del govern espanyol és "qüestió de temps". Afegeix que mentre això passa s'anirà fent república i assegura que els comuns hi seran. "Els comuns ja hi són, el repte és com es concreta el dret a decidir i el seu exercici", diu.  Per al candidat número dos, el pla independentista ha de ser reforçar i consolidar els valors i les estructures del que s'ha identificat com a república, "refer tot el que el 155 ha destruït", evidenciar com d'"ineficaç" és l'Estat espanyol i acompanyar-ho de l'"exigència democràtica a l'Estat per acordar un referèndum". Sànchez diu que la política "sempre disposa de segones i terceres oportunitats" i que si aquest diàleg no es pot tenir amb Rajoy "serà amb el següent". "Nosaltres com hem demostrat, no defallirem", apunta.  La declaració d'independència En l'entrevista Sànchez també repassa els esdeveniments d'aquesta tardor al Parlament, com per exemple la declaració d'independència, que recorda que no es publicar al Butlletí del Parlament. "Tot estudiant de primer de dret sap que la publicació al diari oficial és condició necessària per a que la declaració, resolució o llei tingui efectes", ha apuntat.

Summary: Sànchez considera una "pèrdua de temps" debatre una alternativa a Puigdemont com a president


El muntatge es representarà aquest divendres, dissabte i diumenge al Temporada Alta i s'estrenarà al Teatre Borràs el 29 d'octubre ACN Barcelona.-Julio Manrique torna a dirigir una obra de David Mamet, després de 'Els boscos' i 'American Buffalo', i en aquest cas és la sàtira sobre Hollywood: 'Una altra pel·lícula' ('Speed-The-Plow'). El muntatge, protagonitzat pel mateix Manrique acompanyat per David Selvas i Mireia Aixalà, es podrà veure aquest divendres, dissabte i diumenge al Teatre de Salt en el marc del Temporada Alta i s'estrenarà el 29 d'octubre al Teatre Borràs de Barcelona. En declaracions a l'ACN, Manrique ha manifestat que l'espectacle "parla sobre què vol el públic, sobre si és manipulat o no i sobre si el que es fa és per guanyar diners".  Dos productors de cinema, interpretats per Julio Manrique i David Selvas, tenen entre mans un projecte molt ambiciós destinat a trencar els rècords de taquilla. El mateix Manrique ha explicat que l'objectiu dels dos productors al escollir un espectacle és segons el rèdits econòmics que donaran. Tot això canvia quan la Karen (Mireia Aixalà), la nova secretària, planteja una adaptació alternativa.  Manrique ha explicat que a Mamet no li agrada fer servir el teatre per escriure pamflets i aquesta obra "no és un pamflet anticapitalista, però és un muntatge amarg, crític i poc confortable i que genera moltes preguntes". De fet, el director ha manifestat que al final no hi ha un missatge positiu. "No hi ha missatge, en realitat, sinó un interrogant enorme que la gent que vegi l'obra haurà d'omplir-lo i per fer-ho s'haurà de mullar i prendre les seves pròpies decisions".  El director ha explicat que li agraden les obres de Mamet perquè els seus personatges el commouen perquè "lluiten i ho fan fins el final" de l'obra. "Els personatges de Mamet commouen perquè cada nova rèplica els serveix per avançar al lloc on volen arribar". Ha definit els personatges de Mamet "a vegades grollers i cínics", però que lluiten per allò en el que creuen.  Manrique ha ressaltat el repte que era dirigir i actuar en un mateix muntatge. Tot i això, ha assegurat que amb aquest triangle junt amb Aixalà i Selvas treballen molt bé: "Ens diem les coses clares, és molt complicat dirigir i actuar, però amb aquest equip ha estat possible". Aixalà, també en declaracions a l'ACN, ha explicat que ella interpreta a una noia que entra a treballar temporalment substituint una secretària a una productora molt gran de Hollywood i allí coneix a un súper productor interpretat pel David Selvas. L'actriu ha destacat que el seu personatge és molt sincer i fa unes preguntes molt directes perquè creu que les coses es poden fer d'una diferent. "Ella representa la puresa en aquest món podrit", ha assenyalat.  L'obra veu molt dels 80 i també s'hi projecten audiovisuals. El muntatge està produït per Temporada Alta i La Brutal i s'estrenarà aquest divendres al Temporada Alta i arrancarà la temporada al Teatre Borràs, on estarà en cartell fins el 29 de novembre.

Summary: Manrique dirigeix una sàtira sobre Hollywood de David Mamet 'Una altra pel·lícula'


El secretari general de CCOO a Espanya, Unai Sordo, ha fet una crida aquest divendres a la "mobilització electoral" per evitar una victòria dels partits de dretes a les eleccions generals del proper 28 d'abril. En una compareixença després de la convocatòria dels comicis, Sordo ha dit que cal anar a votar davant de "l'agenda reaccionària que alguns partits proposen en totes les matèries, incloses la igualtat i la llibertat de les dones". El secretari general de Comissions ha dit que és un "enorme exercici d'irresponsabilitat política" que PP i Cs hagin fet "pinça amb l'independentisme del PDeCAT i ERC" per no tramitar els pressupostos i, forçar així, la caiguda del govern de Pedro Sánchez.  Sordo ha dit que els comicis han estat provocats pels que "pensen que, a Espanya, com pitjor, millor". Segons el secretari general de CCOO, hi ha hagut "una confluència objectiva d'interessos entre els dos partits de la dreta al congrés, i el de fora", en referència a PP, Cs i Vox, "i els independentistes catalans".  Des de CCOO consideren que el "bloqueig" a la tramitació dels comptes "deixava poc oxigen a la legislatura", però avisen el govern de Sánchez que en les setmanes que queden fins a la campanya ha d'implementar algunes de les mesures socials i, especialment, laborals, negociades en els últims mesos.

Summary: CCOO crida a la "mobilització electoral" davant de "l'agenda reaccionària" de la dreta